Тиринь вал

Эрзянь школань 6-це класснэнь учебник-хрестоматия

Иван Алексеевич Калинкин

 (1935––2012)

Иван Алексеевич Калинкин чачсь 1935-це иень июнень 23-це чистэ Ульяновской областень Инза ёнксонь Чей (Челдаево) эрзянь велесэ сокицянь-видицянь семиясо. Ине Отечественной войнань васенце читнестэ уш тетянзо саизь фронтов, косо 1944-це иестэ сон маштовсь.
Войнань стака шкастонть семияст печтясь ламо нужачи ды майсемат. Секс 1944-це иестэ эйкакштнень вачодо а куловтомга аваст тусь мартост  тиринь велестэ. Веле-веле ланга кши сускомонь пурназь, сынь пачкодсть Мордовиянь Покш Игнатбуев. Лоткасть эрямо вейке бабинень кедьс. Аваст  кармась важодеме колхозсо. Макссть эстест эрямо тарка. Васня эрясть Семёновка ды Коммунары посёлкатнесэ, мейле Покш Игнатова велесэ. 
И.А. Калинкин тонавтнесь Покш Игнатова ёнксонь Спасское велень средней школасо. Армиядо мейле прядызе Ардатовань культпросветучилищанть ды кармась важодеме секе райононь Ташто Чаунза велень клубонь заведующеекс.
1972-це иестэ сась эрямо Саранскоев. Тесэ важодсь «Эрзянь правда» газетасо, мейле «Сятко» журналсо.
1976-це иестэ И.А. Калинкинэнь совавтызь СССР-нь Писателень союзс. 1984-це иестэ сон кочказель Мордовиянь Писателень союзонь правлениянь прявтокс.
Стихень сёрмадомо Иван Алексеевич ушодсь од шкасто. Ламо иень ютазь эсензэ стихтнень ютксто сехте вадрякс сонсь авторось ловсы «Почтальонка» стихотворениянть, кона 1956-це иестэ печатазель «Сурань толт» журналсо.
И.А. Калинкин — стихень ды поэмань 20 книгань автор, конатнень ютксо «Зорянь мизолкст», «Маней пиземе», «Сырнень сюлмо», «Лёмзёркс чире», «Кизэнь менель» пусмотне.  Теде башка, 1995-це иестэ сонзэ лиссь «Ава ды лей» стихсэ романозо, кона 1998-це иестэ ютавтозель рузонь кельскак. Те романсонть ёвтневи Чей велень ломантнень а шожда уцяскадост.
Поэтэнть творчествазо содавикс аволь ансяк Мордовиясо, сонзэ томбалеяк. Стихензэ рузонь кельсэ печатавкшность  «Литературная газета», «Литературная Россия» газетатнесэ, «Наш современник», «Дружба народов», «Нева», «Волга», «Огонёк» журналтнэсэ.
Сон эрзянь-мокшонь поэзиясонть васенцекс кундась истямо а шождыне жанрантень кода сонетэнь каштаз. Те жанрасонть сон сёрмадсь модамасторонь келес содавикс скульптордонть С.Д. Эрьзядо («Ине Эрьзянень пшкадема»), раськетнень ютксо ялгаксчиденть («Ояксчинь цецят»), вечкемадо («Сюконямо»), войнань ды войнадо мейлень стака эйкакшчиденть («Ледстнемань васолкст»).
Сёрмадома тевсэнть изнявкстнэнь кисэ 1990-це иестэ И.А. Калинкиннэнь максозель Государственной премиянь лауреатонь лемесь.
Иван Алексеевич Калинкин — Мордовиянь народной писатель, заслуженной поэт, Россиянь Федерациянь культурань заслуженной деятель. Казезь «Знак Почёта» орденсэ.
Кулось сон 2012-це иень июнень 14-це чистэ.

Кадозь кудо

Велинесь сэредицякс яла удось.
Мейле каладсь, эрямозо прядовсь.
Кияк а соды, кода чувтонь кудось
Ташто ки чирес ськамонзо кадовсь.
Арси сон уцяскадонзо эськанзо,
Сыре авакс нартемксчинзэ ильти.
Нусманясто чиремезь лато прянзо
Нупоньсэ, прок шержесэ, шкась вельти.

Кудось сормсезь чочконзо кирди ризкссэ,
Мода мештентень сюконязь комась;
Пиземе вальмасонзо ранги рисьсэ
Азоронть кис, — сон ков-бути ёмась.

Сыречинть чамас ваны нусманясто:
Кинень пшкадемс, панжомс арсема-мель?
Ансяк ташто трубастонть варма шкасто
Сеедьстэ нолдтни лужаня вайгель…

Кевкстемат ды кармавтомат

1. Савкшнось-арась теть улемс истямо допрок чамозь-каладозь велесэ, кодамодо ёвтни эсь стихотворениясонзо авторось, эли велесэ, кона эль чами, конасо эрямось эль лепами?
2. Кодат мельть-арсемат раштыть прясот-оймесэть истят кадозь-чамозь велетне?
3. Те стихотворениянть ловномсто, куш эйсэнзэ ёвтневияк кадозь кудодо, икелеть сти велес ськамонзо кадовозь-стувтозь ломанень образ. Паряк, авторось бажаськак тенень — явомс мель чамозь велетнесэ тесэ-тосо кадовозь эрицятненень? Панжить тень коряс эсь арсемат.
4. Муить сеть художественной средстватнень: эпитеттнэнь, метафоратнень, сравнениятнень, — конатнень вельде авторось пачти ловныцянтень эсь бажамонзо.

Памятник

Тошки садось велепесэ.
Ашти аля весе сэрть
Автоматонь кирдезь тесэ,
Сон пост лангсо иень перть.

Вана тундонь ве, ды садось
Неи цецяв сэтьме он.
Алясь ваны. Ашти стядо
Пиже оршамосо сон.

Сёксесь ютась виртнень пачка,
Пизем ашти эрьва венть.
Варштат: часовоесь начко,
Ды топавты эсь тевенть.

Телень валске. Эйде ладсо
Вень перть ловонь вармась рангсь.
Алясь ашо маскхалатсо
Яла ваны веленть лангс.

Кевкстемат ды кармавтомат 

1. Кода арсят, мезде, памятниктенть башка, моли кортамось те стихотворениясонть?
2. Арсек, мекс авторось стявтозь те памятникенть эсь стихсэнзэ ютавтсы иень весе шкатнень пачк: тундонть, кизэнть, сёксенть, теленть?
3. Кона валтнэ стихсэнть пек редявиксстэ невтить солдатонь стака тевенть?
4. Кодамо ашо маскхалат «оршась» солдатось-памятникесь тельня?
5. Мольть эсенк велесэ стявтозь Ине Отечественной войнасо маштовозтнень ледстнемга памятникенть малас ды ловик, зяро тынк велень ломанть эзть велявто те войнастонть кудов. Конат эйстэст тонь роднят-малавиксэть? Бути а содасыть, кевкстить теде тетять-авать эли покштять-бабать. Илить стувтне лемест!
6. Терявтт теемс те стихотворениянть коряс артовкс ды  невтик эсь ялгатненень.

Александр Макарович Доронин

(1947)

Эрзянь поэтэсь ды прозаикесь Александр Макарович Доронин чачсь 1947-це иень январень 7-це чистэ Мордовиянь Покш Игнатбуень Петровка велесэ. Сон –– Мордовия Республикань заслуженной (1996) ды народной (2009) писатель, МР-нь Государственной премиянь лауреат (1998), М.А. Кастренэнь премиянь лауреат (Финляндия, 2000). СССР-нь Писателень союзс совавтозель 1985-це иестэ.
А.М. Доронин прядынзе Ицялонь педучилищанть (1967) ды А.М. Горький лемсэ Литературной институтонть (1973). Важодсь «Эрзянь правда» газетань   корреспондентэкс, Мордовиянь Писателень союзонь литературной консультантокс. 1984-це иестэ саезь — «Сятко» журналонь прявт редактороль, 2000-це иестэ кочказель Мордовиянь Писателень союзонь Правлениянь прявтокс.
Стихень сёрмадомо ушодсь Ицялонь педучилищасо тонавтнемстэ. Тосо якась литературань кружокс, конань сестэ ветясь тиринь келень ды литературань тонавтыцясь, Мордовия Республикань народной писателесь Василий Кузьмич Радаев. Од поэтэнть стихензэ печатавсть Ицялбуень ды Покш Игнатбуень райгазетатнесэ, «Эрзянь правдасо», «Сятко» журналсо ды Мордовиянь книгань издательствасо нолдавиця вейсэнь пусмотнесэ.
«Чачомань ёнкс» стихень васенце сборникезэ лиссь 1972-це иестэ. Теде мейле нолдазельть стихень зярыя книганзо: «Од порань валдо» (1984), «Велев кись юты седейгам» (1988) ды лият.  
Александр Доронинэнь стихензэ рузонь кельсэ лиснесть «Литературная газета» ды «Литературная Россия» газетатнесэ, «Юность», «Молодая гвардия», «Волга» журналтнэсэ. Теде башка, ламот эйстэст ютавтозь татаронь, коминь, удмуртонь, чувашонь, венгрань, финнэнь кельтнес. Зярыя стихензэ лангс сёрмадозь музыка: «Лавсень моро», «Россиясо» (композиторось Н. Кошелева); «Сэтьмечи» (композиторось Г. Вдовин); «Моро Саранскойде» (композиторось Н. Бояркин); «Черёмуховая юность» (композиторось Ф. Маслов). 
Меельце комсь иетнестэ Александр Доронин  кармась сёрмадомо покш жанрань прозаяк. «Кочкодыкесь — пакся нармунь» (1993) васенце романозо — эрзянь велень неень шкань эрямодо. «Кузьма Алексеев» (2001) ды «Баягань сулейть» (1996) романтнэ — исторической прозань жанрань. Меельцесэнть ёвтневи Московонь ды весе Русень патриархонть Никононь эрямодонзо. 2004-це иестэ те романось лиссь рузонь кельсэяк, мезесь седеяк ламолгавтынзе ловныцянзо.
Неень шкане писателесь важоди кода поэзиянь, истя прозань жанратнесэ.

Сёрмань кандтниця

Сон явши фронтсто кучозь сёрмат,
Кудосто кудос яки пелезь.
Сэви мештензэ нардев ормакс
Умонь сэредьксэсь…
Превтне велить.
Течи ламонень явшесь горя — 
Васов лайшематне марявить.
Лисни, лиянь ойметь сокори,
Войнань кулясо эйсэст чави.
Уш зняро сёрма эйстэ явовсь,
Вейкенть ансяк зепсэнзэ кандтни.
Тосо пачтязь: тетязо чавовсь.
Ды теньс эзть фатяяк ломантне.

Кевкстемат 

1. Кодамо канстось сёрмань кандтницятненень войнань иетнестэ ульнесь сехте стака?
2. Мекс, тонь койсэ, почтальонтнэ, кода сёрмады авторось, «кудосто кудос якасть пелезь»? 
3. Кода чарькодьсыть неть валтнэнь: «Течи ламонень явшесь горя…»?

Сокамсто

Тундонь гайсэ пиресь карксазь,
Чизэ калязь кали — пси…
Усксь гнедоесь, оймень таргсезь,
Соканть мельга чувозь ки.

Пижнесь лишментень сокицясь:
— Нузякс эльде, ёмси шкась!
Ды кшнань локшонть эйсэ пицезь
Сонзэ кутьмерьга ютась.

Шканть, алкукс, цёрась а сатстни:
Прядсы тевенть — ды кудов…
Эльденть жо, содась, шабратне
Кильдьсызь сокантень одов.

Ды пелевес сизезь лишмесь,
Кода ней, карми мекев,
Зярс цветить лёмзёркст ды вишнят,
Топавтомо пирень тевть.

Чись струянзо певердсь модас,
Сокицясь бороздат вансь…
Ансяк чувттнэ неизь, кода
Лишмесь аварди ломанькс.

Кевкстемат ды кармавтомат 

1. Кодат мельть-ёжот чачсть превсэть-оймесэть те стихотворениянть ловномадо мейле?
2. Кода тундонь пертьпельксэнь мазычись аравтови лишменть стака уцясканзо ваксс? Муить неть валтнэнь ды валсюлмавкстнэнь.
3. Мезе авторось бажась ёвтамс ловныцятненень стихень меельце валтнэсэ:

                   Ансяк чувттнэ неизь, кода
                   Лишмесь аварди ломанькс.

 Кодат ёжот сынь сыргозтить?

Ине Россия

Россия, Русь,
Седей вечкемам,
Икелень аштят дивань онкс:
Вить пеле — сырнень чилисема,
Керш пеле — пиже вирень ёнкс.

Россия, Русь,
Эрямонь теште,
Тонь валдонть некшнить натой сеть,
Кить сралесть «лембе» таркань вешнезь
Ды ней пултыть томбазь ойметь.

Россия, Русь,
Хоть пингеть стакальть,
Цидярдыть сынст, таго изнят.
Тонь кис эрямост максызь тякат,
Сеньс кемезь: чачить валдо шкат.

Россия, Русь,
Мазый од порам,
Тонь лемесь тёкшос эрьванть тердсь.
Бути душмант каявить, 
Цёрат
Таго стить кисэть, ансяк мерть!

Кармавтома

Тонавтник те стихотворениянть.

Раиса Константиновна Орлова (Рая Орлова)

 (1963)

Раиса Константиновна Орлова чачсь 1963-це иень октябрянь 13-це чистэ Мордовиянь Сыре Шайгова ёнксонь Сарга велесэ сокицянь-видицянь семиясо. Мордовиянь государственной университетэнь филологиянь факультетэнть прядомадо мейле зярыя иень перть тиринь велесэ важодсь школасо тонавтыцякс ды вельсоветэнь прявтокс. Ней эри ды важоди Саранскойсэ, «Мокша» журналонь редакциясо топавты поэзиянь отделэнь прявтонь тевтнень. 
Стихень сёрмадомо Р. Орлова ушодсь школасо тонавтнемстэ. Се шкань стихотворениянзо алтазельть аванстэнь, тонавтницятнень ютксо ялгаксчинтень, васенце вечкемантень. Сонсь поэтессась алкуксонь литературань творчестванзо ушодксокс лови 80-це иетнень, зярдо сёрмадовксонзо кармасть секе тев печатавкшномо «Трудовая правда», «Мордовский университет», «Мокшень правда» газетатнесэ, «Якстерь тяштеня» («Якстере тештине») ды «Мокша» журналтнэсэ.
1997-це иестэ Мордовиянь книгань издательствась нолдызе «Аран тяштенякс» («Тееван тештинекс») мокшонь кельсэ стихень васенце пусмонзо. Седе тов лиссть «Пизелонь каштаз» («Пизёлонь каштаз», 2006), «Инксот эрян» («Тоньсэть эрян», 2007), «Цёнгат» («Усият», 2008), «Пацят» («Сёлмот», 2011) ды лия книганзо.
Раиса Константиновнань стихсэнзэ — оймень ваньксчи ды покш ёжомарямот. Авторось машты нурькинестэ, аволь ламо валсо талновтомс ловныцянть седеензэ, кармавты домкасто арсезевемс седе, мезе мукшнотано ды ёмавтнетяно эрямонь кинек лангсо, лезды велявтомс эйкакшпингезэнек.
Рая Орлова –– Россиянь Писателень союзонь член (1998). 2009-це иестэ сонензэ максозь Мордовия Республикань заслуженной поэтэнь лемесь.

Кевкстемат ды кармавтомат

1. Кода авторось шны эсь масторонзо? Муик стихотворениястонть ды ловнык.
2. Кодамо раськень инжеть сакшныть минек республикав? Конатне эйстэст лововить малавиксэкс минек раськетненень? Ледстить ды ёвтыть. 
3. Кодат раськеть тон содат, стихотворениясонть ледстязтнеде башка, конат эрить Мордовиясо кеме ялгаксчисэ? Ёвтыть.
4. Терявтт муемс стихотворениястонть кавто-колмо сравненият.

Мокшонь кель

Васенце валонок минек «авай»,
Ёвтынек сонзэ мокшонь чевте кельсэ.
Те келесь сыреждиль, теке чипай,
Эрямонть марто казезель сон вейсэ.

Чачома келенек ней эль ёмась:
Сравтовсь масторлангонь велева-ошка,
Прок домка ды раужо латкос прась… 
Ансяк килеесь мокшокс яла тошки.

Нармунесь мокшокс мартонок простни
Лембе масторов сёксня туемстэнзэ.
Чарькодик сонзэ: мекев велявты
Тунда ды тесэ ливтьсынзе левкскензэ.

Паро таркат масторсонок ламо,
Малавикс кармась тенек рузонь келесь…
Ансяк кеман: вейсэ пуромтано,
Мокшокс ули ёвтазь сестэ прявт мелесь.

Кевкстемат ды кармавтомат

1. Мезе ваксс авторось аравты мокшонь келенть мазычинзэ?
2. Мезе теевсь поэтэнть тиринь келензэ марто? Кода арсят, мекс сон кармась ёмамо?
3. Терявтт муемс текстстэнть сравненият, эпитетт, метафорат.
4. Тонавтник те стихотворениянть.

Поладксозо моли

Михаил БРЫЖИНСКИЙ